Qashqadaryo viloyati Shahrisabz shahrida “Maqom muzeyi” faoliyatini tashkil etish to‘g‘risida

O‘zbekiston Respublikasi Prezidentining “O‘zbek milliy maqom san’atini yanada rivojlantirish chora-tadbirlari to‘g‘risida” 2017-yil 17-noyabrdagi PQ-3391-son qarori ijrosini ta’minlash, shuningdek, xalqimiz madaniy merosining ajralmas qismi bo‘lgan milliy maqom san’atining qadimiy va o‘rta asrlardagi tarixi, zamonaviy ijodiy an’analari, asrlar davomida mohir bastakorlar, hofiz va sozandalarning ijodiy tafakkuri bilan sayqal topib kelayotgan noyob san’at namunalarini muzey ekspozitsiyasi orqali xalqaro miqyosda keng targ‘ib etish maqsadida Vazirlar Mahkamasi qaror qiladi:
 1. O‘zbekiston Respublikasi Madaniyat vazirligi, Xususiylashtirilgan korxonalarga ko‘maklashish va raqobatni rivojlantirish davlat qo‘mitasi, O‘zbek milliy maqom san’ati markazi va Qashqadaryo viloyati hokimligining:
 Qashqadaryo viloyati Shahrisabz shahrida “Maqom muzeyi”ni (keyingi o‘rinlarda muzey deb ataladi) Qashqadaryo viloyati Amir Temur nomidagi moddiy-madaniyat tarixi muzeyining filiali sifatida tashkil etish;
 Qashqadaryo viloyati Shahrisabz shahri, Ipak yo‘li ko‘chasi, 3-uy manzilida joylashgan Qashqadaryo viloyati Shahrisabz shahar madaniyat bo‘limi huzuridagi Madaniyat va aholi dam olish markazi (keyingi o‘rinlarda markaz deb ataladi) binosining 1278,0 kv.m maydonga teng hududini muzeyni joylashtirish uchun Qashqadaryo viloyati Amir Temur nomidagi moddiy-madaniyat tarixi muzeyiga operativ boshqaruv huquqi asosida bepul berish to‘g‘risidagi taklifi ma’qullansin.
 2. Quyidagilar muzey faoliyatining asosiy vazifalari etib belgilansin:
 maqom san’atiga oid muzey ashyolari va muzey kolleksiyalarini saqlash, aniqlash, to‘plash, o‘rganish va ularni e’lon qilish, shuningdek, madaniy, ma’rifiy, ilmiy va ta’lim faoliyatini amalga oshirish; 
 maqom san’ati va tarixiga oid xalqimizning boy madaniy merosi, uning insoniyat tarixidagi rolini haqqoniy yoritish, shuningdek, mamlakatimizda olib borilayotgan ijobiy ishlar va erishilgan yutuqlarni keng targ‘ib etishga qaratilgan muzey ekspozitsiyalarini tashkil etish;
 maqom san’atining rivojlanish bosqichlari, bu borada shakllangan ijro va ijodiy maktablar va an’analar, buyuk bastakorlar, hofiz va sozandalar merosini avaylab-asrash, o‘rganish, boyitib borish, mamlakat fuqarolariga namoyish etish, dunyo jamoatchiligiga tanitish va targ‘ib etish;
 muzey ekspozitsiyalari orqali fuqarolarda, ayniqsa yosh avlodda milliy va umuminsoniy qadriyatlar, bebaho tarixiy va madaniy merosga hurmat, g‘urur va iftixor, Vatanga sadoqat, muhabbat tuyg‘ularini tarbiyalash va kuchaytirish;
 o‘zbek maqom san’ati mumtoz va zamonaviy ijro namunalarining fondini yaratish hamda muzey ashyolari va muzey kolleksiyalarini ilmiy tadqiq qilish ishlarini kuchaytirish va uning natijalarini e’lon qilib borish; 
 sayohatchilarni maqom san’ati bilan keng tanishtirish orqali ularda milliy o‘zlikni anglash tuyg‘usi, yuksak badiiy-estetik did va tafakkurni kamol toptirish;
 muzey ekspozitsiyasini tashkil etishda zamonaviy axborot texnologiyalaridan keng foydalanish, noananaviy ekspozitsiyalar yaratish bo‘yicha xalqaro hamkorlikni yo‘lga qo‘yish, chet el muzeylari bilan ko‘rgazmalar tashkil etish borasida o‘zaro manfaatli hamkorlik aloqalarini mustahkamlash;
 mumtoz musiqa merosimiz namunalari notalarini yig‘ish, maqom san’atining tarixiy ildizlari, ilmiy-nazariy negizlari, milliy va umumbashariy qadriyatlar bilan bog‘liq jihatlarini chuqur o‘rganish, ilmiy tadqiqotlar olib borish.
 3. Markaz va muzey binosini kapital ta’mirlash va jihozlash, shuningdek, muzey ekspozitsiyasini yaratish bo‘yicha:
 buyurtmachi etib — Qashqadaryo viloyati hokimligi huzuridagi “Yagona buyurtmachi xizmati” injiniring kompaniyasi;
 bosh loyihachi va pudratchi tashkilotlari etib — belgilangan tartibda o‘tkazilgan tender (tanlov) savdolari natijalari bo‘yicha g‘oliblar belgilansin.
 4. Belgilab qo‘yilsinki:
 Markaz va muzey binosini kapital ta’mirlash va Markazni jihozlash — O‘zbekiston Respublikasi respublika budjeti mablag‘laridan Qashqadaryo viloyati mahalliy budjetiga ajratiladigan mablag‘lar hisobidan, jumladan, pudratchi tashkilotiga, istisno tariqasida, bir yo‘la o‘tkaziladigan 50 foiz miqdorida bo‘nak mablag‘lar;
 muzeyni jihozlash, muzey ekspozitsiyasini yaratish hamda eskiz va loyiha-smeta hujjatlarini tayyorlash — O‘zbekiston Respublikasi Madaniyat vazirligi huzuridagi Madaniyat va san’atni rivojlantirish jamg‘armasi hisobidan;
 muzeyni saqlash bilan bog‘liq xarajatlar Qashqadaryo viloyatining 2018-yil uchun tasdiqlangan budjet parametrlari doirasida, 2019-yildan boshlab esa O‘zbekiston Respublikasi Davlat budjeti parametrlarida ijtimoiy sohaga nazarda tutilgan mablag‘lar doirasida amalga oshiriladi.
 5. O‘zbekiston Respublikasi Madaniyat vazirligi bir oy muddatda:
 tashkil etilayotgan muzeyning asosiy vazifalaridan kelib chiqib, Amir Temur nomidagi moddiy-madaniyat tarixi muzeyi to‘g‘risida yangilangan nizomni ishlab chiqsin va tasdiqlasin;
 manfaatdor vazirlik va idoralar bilan birgalikda muzey konsepsiyasi asosida ekspozitsiya yaratish uchun maqom san’atiga oid hujjatlar, kino, fono-, fotomateriallar va muzey ashyolari bilan to‘ldirish choralarini ko‘rsin;
 muzeyning shtatlar jadvalini belgilangan tartibda ishlab chiqilishi va tasdiqlanishini hamda malakali kadrlar bilan to‘ldirilishini ta’minlasin;
 Turizmni rivojlantirish davlat qo‘mitasi, Qashqadaryo viloyati hokimligi bilan birgalikda maqom san’atiga oid milliy merosimiz, qadimiy tariximiz va madaniyatimizni targ‘ib qilish maqsadida muzeyga xorijiy sayyohlarni keng jalb etish choralarini ko‘rsin.
 6. O‘zbekiston Respublikasi Qurilish vazirligi muzeyning loyiha-smeta hujjatlarini davlat ekspertizasidan o‘tkazilishini hamda qurilish-montaj ishlari ustidan davlat arxitektura-qurilish nazoratini amalga oshirsin.
 7. O‘zbekiston Milliy axborot agentligi, O‘zbekiston milliy teleradiokompaniyasi va boshqa ommaviy axborot vositalariga muzey faoliyatini keng yoritish tavsiya etilsin.
 8. Vazirlar Mahkamasining “2017 — 2027-yillarda davlat muzeylari faoliyatini takomillashtirish va moddiy-texnik bazasini mustahkamlash bo‘yicha kompleks chora-tadbirlar dasturini tasdiqlash to‘g‘risida” 2017-yil 11-dekabrdagi 975-son qaroriga ilovaga muvofiq o‘zgartirishlar kiritilsin.
 9. Mazkur qarorning bajarilishini nazorat qilish O‘zbekiston Respublikasi madaniyat vaziri B.S. Sayfullayev, Qashqadaryo viloyati hokimi Z.Sh. Ro‘ziyev zimmasiga hamda Vazirlar Mahkamasining Madaniyat, san’at va yoshlar siyosati masalalari axborot-tahlil departamentiga yuklansin.
 1. 3-ilovaning “Yangi qurilish” bo‘limi 2-pozitsiyasi “Amalga oshirish muddati” ustunidagi “2020 — 2022-yillar” so‘zlari “2019-2020-yillar” so‘zlari bilan almashtirilsin.
 2. 4-ilovaning 23-pozitsiyasi quyidagi tahrirda bayon etilsin: